Rijeka, 3. prosinca 2020.g.

**OBJAVA ZA MEDIJE**

**IZLOŽBA FOTOGRAFIJA „KRAJOLICI SJEĆANJA U GRAFITIMA“ OD PETKA U EXPORTU NA DELTI**

**Od petka, 4. prosinca 2020.g. u Exportu na Delti moći će se razgledati izložba „Krajolici sjećanja u grafitima“, koja se temelji na fotografijama koje su tijekom proteklog desetljeća snimili istraživačica i istraživači koji rade na području bivše Jugoslavije:** **Roswitha Kersten-Pejanić**, **Vjeran Pavlaković**, **Eric Ušić** i **Kevin Kenjar**. **Svaki od njih analizirao je političke izjave, značajke i osjećaje koji se manifestiraju i realiziraju u obliku grafita i drugih jezičnih i semiotičkih znakova koji se nalaze u fizičkom krajoliku.**

Ove fotografije vizualnog krajolika sjećanja iz različitih dijelova Hrvatske i drugih zemalja bivše Jugoslavije na eksplicitan način prikazuju političke sukobe i ideološke premise, povijesne rupture i mnogostruke slojeve prošlosti, kao i odnose identifikacije unutar i izvan različitih grupa. Iako su autorica i autori temi pristupili polazeći iz različitih disciplina, zajedno dijele fascinaciju međuodnosima grafita i krajolika sjećanja, u ovoj regiji osporavanih narativa i kompleksnih povijesti.

**Izložba „Krajolici sjećanja u grafitima“, na koju je ulaz besplatan, ostaje otvorena do 20. prosinca 2020.g. i može se posjetiti u radnom vremenu Exporta**: **četvrtkom i petkom od 15.00 do 20.00 sati te subotom i nedjeljom između 11.00 i 20.00 sati**. Praznicima i blagdanima Export je zatvoren za posjetitelje.

Izložbu organizira **Centar za napredne studije Sveučilišta u Rijeci**, a održava se u sklopu programa „Krajobrazi sjećanja“ programskog pravca Doba moći, sastavnog dijela programa **Rijeke 2020 – Europske prijestolnice kulture**.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42